钦定古今图书集成/明伦汇编/氏族典/第161卷 > 韩公裔
## 钦定古今图书集成/明伦汇编/氏族典/第161卷 > 韩公裔

按《宋史韩公裔传》：“公裔字子扆，开封人。初以三馆吏
补官，掌韦贤妃阁笺奏，寻充康王府内知客。金兵犯
京，王出使，公裔从行。次磁州，军民戕奉使王云，随王
车入州廨公裔谕退之。王之将南也，与公裔谋间道
潜师夜起，迟明至相，磁人无知者，自是亲爱愈笃。王
既即帝位，公裔累迁武功大夫、贵州防御使。后以事”
忤黄潜善，降三官，送吏部。帝幸越，念其旧劳，召复故
官，干办皇城司，仍带御器械。累迁至广州观察使、提
举佑神观。会修《玉牒》，元帅府事多放佚，秦桧以公裔
帅府旧人，奏令修书官就质其事。俄除保康军承宣
使，桧疑其舍己而求于帝，衔之。右谏议大夫汪勃希
桧意，劾罢公裔，遂与外祠，在外居住，而帝眷之不衰。
桧死，即复提举佑神观，升华容军节度使，寻致仕，后
华容军复为岳阳军，公裔遂换岳阳军节度使。高宗
既内禅，尝与孝宗语其忠劳，因诏所居郡善视之。干
道二年卒，年七十五。赠太尉，谥恭荣。